32005R0873
L 146/3
JURNALUL OFÍCIAL AL UNIUNII EUROPENE
REGULAMENTUL (CE) NR. 873/2005 AL COMISIEI
din 9 iunie 2005
de modificare a Regulamentului (CE) nr. 245/2001 de stabilire a normelor de aplicare a Regulamentului (CE) nr. 1673/2000 al Consiliului privind organizarea comună a piețelor în sectorul inului și cânepei pentru fibre
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1673/2000 al Consiliului din 27 iulie 2000 privind organizarea comună a piețelor în sectorul inului și cânepei pentru fibre (1), în special articolul 9,
întrucât:
(1)
Anul de comercializare pentru culturile arabile, inclusiv inul și cânepa pentru fibre, este stabilit prin articolul 1 alineatul (2) din Regulamentul (CE) nr. 1251/1999 din 17 mai 1999 de instituire a unui regim al ajutoarelor pentru producători la unele culturi arabile (2). Ca urmare a abrogării acestui regulament de Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru regimurile de sprijin direct în cadrul politicii agricole comune și de stabilire a anumitor regimuri de sprijin pentru agricultori (3), este necesar să se stabilească un an de comercializare pentru inul și cânepa pentru fibre în conformitate cu Regulamentul (CE) nr. 245/2001 al Comisiei (4).
(2)
Articolul 5 alineatul (1) din Regulamentul nr. 245/2001 se referă la Regulamentul (CEE) nr. 3508/92 al Consiliului din 27 noiembrie 1992 de stabilire a unui sistem integrat de gestiune și control pentru anumite regimuri de ajutoare comunitare (5). Întrucât acest regulament a fost abrogat și înlocuit prin Regulamentul (CE) nr. 1782/2003, trebuie să se modifice trimiterea respectivă în consecință.
(3)
În temeiul articolului 7 din Regulamentul (CE) nr. 245/2001, plata ajutorului pentru transformarea paielor de in și de cânepă este supusă condiției ca terenurile cultivate cu in sau cânepă pentru fibre să fi făcut obiectul, pentru anul de comercializare respectiv, al unei cereri de ajutor „zonal”, astfel cum este menționat la articolul 4 din Regulamentul (CEE) nr. 3887/92 al Comisiei din 23 decembrie 1992 de stabilire a normelor de aplicare a sistemului integrat de gestiune și control referitor la anumite regimuri de ajutoare comunitare (6). Având în vedere faptul că cererile de ajutor „zonal” au fost înlocuite cu cererea unică, astfel cum este menționat în partea II titlul II capitolul I din Regulamentul (CE) nr. 796/2004 al Comisiei din 21 aprilie 2004 de stabilire a normelor de aplicare a condiționării, modulării și a sistemului integrat de gestiune și control, prevăzute de Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru regimul de sprijin direct în cadrul politicii agricole comune și de stabilire a anumitor regimuri de sprijin pentru agricultori (7), trebuie să se modifice articolul 7 din Regulamentul (CE) nr. 245/2001 în consecință.
(4)
Experiența a demonstrat că articolul 8 alineatul (5) din Regulamentul (CE) nr. 245/2001, care obligă Comisia să publice în Jurnalul Oficial al Uniunii Europene, seria C, informațiile comunicate de statele membre privind transferurile între cantități naționale garantate pentru fibrele de in lungi și fibrele de in scurte și fibrele de cânepă, impune o muncă administrativă considerabilă, fără a aduce o adevărată contribuție sectorului, deoarece agenții economici primesc deja aceste informații de la statele membre. În scopul simplificării normelor privind ajutorul pentru transformarea inului și cânepei, trebuie să se elimine această dispoziție.
(5)
Ca urmare a abrogării Regulamentului (CE) nr. 1251/1999, compararea informațiilor referitoare la terenurile agricole cultivate cu in sau cânepă pentru fibre, în scopul garantării respectării condițiilor de acordare a ajutorului pentru fibrele de in sau fibrele de cânepă, la care se referă articolul 13 din Regulamentul (CE) nr. 245/2001, trebuie să se armonizeze cu informațiile stabilite în conformitate cu Regulamentul (CE) nr. 1782/2003.
(6)
În vederea facilitării procedurilor și în măsura în care acest lucru este posibil din punct de vedere tehnic, trebuie să se ofere statelor membre și importatorilor posibilitatea de a elibera și utiliza certificate folosind sistemele informatice pentru importurile de cânepă care provin din țări terțe, prevăzute la articolul 17a din Regulamentul (CE) nr. 245/2001.
(7)
Regulamentul (CE) nr. 245/2001 trebuie modificat în consecință.
(8)
Măsurile prevăzute de prezentul regulament sunt conforme cu avizul Comitetului de gestionare a fibrelor naturale,
ADOPTĂ PREZENTUL REGULAMENT:
Articolul 1
Regulamentul (CE) nr. 245/2001 se modifică după cum urmează:
1.
Articolul 1 se înlocuiește cu următorul text:
„Articolul 1
Obiectul și anul de comercializare
(1) Prezentul regulament stabilește normele de aplicare pentru organizarea comună a piețelor în sectorul inului și cânepei pentru fibre, instituită prin Regulamentul (CE) nr. 1673/2000.
(2) Anul de comercializare se referă la perioada 1 iulie-30 iunie.”
2.
Articolul 5 alineatul (1) litera (b) se înlocuiește cu următorul text:
„(b)
numărul autorizației prim-procesatorului, numărul de identificare a agricultorului în sistemul integrat de gestiune și control prevăzut de Regulamentul (CE) nr. 1782/2003, precum și numele și adresele acestora;”.
3.
Articolul 7 alineatul (1) prima liniuță se înlocuiește cu următorul text:
„-
care provin din paie și care fac obiectul contractelor de vânzare-cumpărare, angajamentelor de transformare sau contractelor de transformare în sistem lohn, prevăzute la articolul 5, pentru terenurile cultivate cu in sau cânepă pentru fibre, pentru care s-a prezentat cererea unică, astfel cum este menționată la partea II titlul II capitolul I din Regulamentul (CE) nr. 796/2004, pentru anul de comercializare respectiv, și”.
4.
La articolul 8, se elimină alineatul (5).
5.
La articolul 13 alineatul (1), a două liniuță se înlocuiește cu următorul text:
„-
armonizarea informațiilor referitoare la terenurile agricole menționate de contractele de vânzare-cumpărare, angajamentele de transformare și contractele în sistem lohn cu informațiile stabilite în conformitate cu Regulamentul (CE) nr. 1782/2003,”;
6.
La articolul 17a alineatul (1), se inserează următorul paragraf după paragraful al doilea:
„Certificatele pot fi eliberate și utilizate folosindu-se sistemele informatice în conformitate cu normele adoptate de autoritățile competente. Conținutul acestor autorizații trebuie să fie identic cu cel al certificatelor pe suport de hârtie menționate la primul paragraf și paragraful al doilea. În statele membre în care asemenea sisteme informatice nu sunt disponibile, importatorul poate utiliza doar versiunea pe suport de hârtie a certificatului.”
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Se aplică din anul de comercializare 2005/2006.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 iunie 2005.